**Iktatószám:**

**HASZNÁLATI MEGÁLLAPODÁS**

amely létrejött egyrészről a Markusovszky Egyetemi Oktatókórház (székhelye: 9700 Szombathely, Markusovszky L. u. 5. , törzsszáma: 813860; statisztikai számjele: 15813860-8610-312-18, adószáma: 15813860-2-18; bankszámlaszám: 10047004-00333166-00000000 képviseli: Dr. Nagy Lajos Főigazgató), mint a vagyonkezelői jog jogosultja, használatba adó – (a továbbiakban: **Használatba adó**) ,

másrészről **Körmend Város** **Önkormányzata** (9900 Körmend, Szabadság tér 7., adószám: 15733610-2-18, ÁHT-azonosító: 743198, Törzskönyvi azonosító szám: 733612, bankszámlaszám: 11747020-15420820 képviseli: **Bebes István polgármester**), mint használatba vevő (a továbbiakban: **Használatba vevő**),

# harmadrészről az Állami Egészségügyi Ellátó Központ (székhelye: 1125 Budapest, Diós árok 3., rövidített elnevezés: ÁEEK; törzsszáma: 324689; statisztikai számjele: 15324683-8412-312-01, adószáma: 15324683-2-43, alapító okirat száma: 21732-5/2014-JOGI; képviseli:), mint tulajdonosi joggyakorló (a továbbiakban: ÁEEK) ,

között az alulírott napon és helyen az alábbi feltételek mellett:

**Preambulum**

A megyei önkormányzatok konszolidációjáról, a megyei önkormányzati intézmények és a Fővárosi Önkormányzat egyes egészségügyi intézményeinek átvételéről szóló 2011. évi CLIV. törvény (továbbiakban: MÖKtv.) alapján 2012. január 1-ével, valamint a települési önkormányzatok fekvőbeteg-szakellátó intézményeinek átvételéről és az átvételhez kapcsolódó egyes törvények módosításáról szóló 2012. évi XXXVIII. törvény (továbbiakban: Ttv.) alapján 2012. május 1-ével a Magyar Állam tulajdonába került a fenti jogszabályokban meghatározott egészségügyi vagyon, így a szombathelyi Markusovszky kórház részét képező, korábban a Dr. Batthyany-Strattmann László nevet viselő Kórház és járóbeteg szakellátó ingatlanegyüttes is állami tulajdonná vált.

A Ttv. törvény 13. § (1) bekezdése alapján az ÁEEK 2012. május 1. napjától a Ttv. törvény 13. § (1) bekezdése a), b) és c) pontja, valamint (1a) bekezdése szerinti állami egészségügyi feladatellátást szolgáló vagyon tekintetében a tulajdonosi jogok és kötelezettségek összességének gyakorlója lett.

Körmend város Önkormányzata pályázatot kíván benyújtani a **TOP 4.1.1.-15. kódszámú**, „Egészségügyi alapellátás infrastrukturális fejlesztése” című pályázati felhívásra, amely keretében – nyertes pályázat esetében – a Használatba vevő a Használatba adó telephelyeként működő, a természetben 9900 Körmend, MunkácsyM. u. 1. szám alatt elhelyezkedő, a Használatba adónak a jelen szerződés megkötésekor járóbeteg szakrendelőként funkcionáló épületrészét kívánja felújítani. A felújítással a Használatba vevő célja az, hogy a TOP 4.1.1.-15. kódszámú pályázati felhívásra benyújtandó, remélten támogatott pályázat révén az egészségügyi alapellátást érintően a felnőtt háziorvosi és felnőtt fogorvosi szakrendelések helyszínét áthelyezze a használatba adónak a járóbeteg szakrendelőként funkcionáló épületrészébe az első ütemben. A Használatba vevő további célja az, hogy a gyermek háziorvosi, a gyermekfogorvosi szolgálatok és a védőnői szolgálatok helyszínét is a későbbiekben áthelyezze a jelenleg járóbeteg szakrendelőként funkcionáló épületrészébe, amennyiben erre kiegészítő forrás vagy más pályázati forrás érkezik a Használatba vevőhöz.

Ennek megfelelően a Használatba vevő által megvalósítandó fejlesztések I-II. ütembe soroltak:

1. **ütem**: felnőtt háziorvosi és felnőtt fogorvosi szakrendelések helyszínének áthelyezése a Használatba adó járóbeteg szakrendelőként funkcionáló épületrészébe TOP 4.1.1.-15. kódszámú pályázati felhívásra benyújtandó, remélten támogatott pályázat révén.
2. **ütem:** gyermek háziorvosi, a gyermekfogorvosi szolgálatok és a védőnői szolgálatok helyszínének áthelyezése a Használatba adónak a járóbeteg szakrendelőként funkcionáló épületrészébe, amennyiben erre kiegészítő forrás vagy más pályázati forrás érkezik a Használatba vevőhöz.

A Szerződő Felek kijelentik, hogy a Használatba adó körmendi telephelyeként működő járóbeteg szakrendelője 2016. évben kiürítésre kerül, mert az épületben lévő szakrendelések –a *tüdőgondozó kivételével* – áthelyezésre kerülnek a felújítás és átalakítás alatt álló főépületébe.

*A Felek megállapítják, hogy a kiürítés a tüdőgondozónak helyt adó épületrészt nem érinti, tekintettel arra, hogy az a jelenlegi helyén marad.*

Ennek megfelelően a járóbeteg szakrendelő épülete –a tüdőgondozónak helyt adó épületrészt kivéve - üressé válik, így e szerződéssel a Szerződő Felek eme üressé váló épületrész további hasznosítását, funkciókkal való megtöltését is elősegítik.

A Szerződő Felek kijelentik továbbá, hogy e szerződés megkötésével Körmenden az egészségügyi alapellátás és szakosított ellátás egy helyszínen való elérhetőségét biztosítják a lakosság részére, amely koncentráltabb feladatellátás és elérhetőség révén tudja javítani a lakosság egészségügyi ellátásának feltételeit. Az elérendő cél tekintetében hangsúlyos továbbá a rendszer költséghatékonyabbá tétele azáltal, hogy az egyébként üresen álló terület hasznosításra kerül.

Tekintettel azonban arra, hogy a preambulumban leírtakat a Használatba vevő csak és kizárólag nyertes pályázat esetében tudja megvalósítani, ezért a szerződő felek e szerződés hatályának beálltát **függő feltételhez**, nevezetesen a Használatba vevő a TOP 4.1.1.-15. kódszámú, „Egészségügyi alapellátás infrastrukturális fejlesztése” című pályázati felhívásra benyújtandó pályázatának **kiíró általi támogatásához kötik**. Ennek megfelelően e szerződés azon a napon lép hatályba, amikor a Használatba vevő értesítést kap a TOP 4.1.1.-15. kódszámú, „Egészségügyi alapellátás infrastrukturális fejlesztése” című pályázati felhívásra benyújtott pályázatának kiíró általi támogatásáról.

A szerződés hatályba lépésének tényéről és időpontjáról a Használatba vevő haladéktalanul, írásban értesíti az ÁEEK-t, és a Használatba adót.

Amennyiben a TOP 4.1.1.-15. kódszámú pályázat kiírója a Használatba vevő által igényelt támogatáshoz képest csökkentett összegben ítéli meg a támogatást, abban az esetben a Használatba Vevő dönthet úgy, hogy nem valósítja meg a projektcélt, és eláll jelen szerződéstől, mely döntéséről az haladéktalanul értesíti a Használatba adót és az ÁEEK-t.

**1. A szerződés tárgya**

* 1. A Használatba adó jelen szerződéssel, *e szerződés hatályba lépésének napjátó*l a Használatba vevő használatába adja a **körmendi 1781/3 hrsz-ú ingatlannak a járóbeteg szakellátásra igénybe vett épületét, és az épülethez tartozó földrészletet a szerződéshez mellékelt helyszínrajzon (4. számú melléklet) feltüntetettek és az alábbiak szerint:**

A szerződéshez mellékelt térképes kimutatás alapján:

* a körmendi 1781/3 hrsz-ú ingatlannak a járóbeteg szakellátásra igénybe vett épülete tekintetében **a** Használatba vevő használatába kerül a térképen piros és narancssárga színnel jelölt ingatlanrész összesen 936, 54 m2 területtel, melyek közül a piros színnel jelölt, 582,29 m2 területű ingatlanrész az, ami az I. ütemkéntmegvalósítandó projektcél, míg a narancssárga színnel jelölt, 354, 25 m2 területű ingatlanrész az, ami a II. ütemként megvalósítandó projektcél a Használatba vevő számára –forrás függvényében.
* a körmendi 1781/3 hrsz-ú ingatlannak a járóbeteg szakellátásra igénybe vett épülete tekintetében a Használatba adó használatában marad továbbra is a térképen sárga színnel jelölt ingatlanrész 172,94 m2 területtel, tüdőgondozás céljára.
* a körmendi 1781/3 hrsz-ú ingatlannak a járóbeteg szakellátásra igénybe vett épülete tekintetében a Felek közös használatába kerül a térképen zöld színnel jelölt ingatlanrész 32,67 m2 területtel váróhelyiségként és folyosóként.

A használatba adás nem érinti a járóbeteg szakellátásra igénybe vett épületnek a tüdőgondozóként funkcionáló épületrészét – melyet a szerződéshez mellékelt térkép zöld színnel jelöl - , mivel az továbbra is a Használatba adó használatában marad.

A Szerződő Felek megállapodnak abban, hogy a körmendi 1781/3 hrsz-ú ingatlannak a járóbeteg szakellátásra igénybe vett épülete körüli földrészlet –mely nem önálló ingatlanként vagy alrészletként nyilvántartott –közös használatba kerül parkolás és közlekedés céljára.

A használatba adott vagyontárgyak (ingatlan, ingó) kimutatását jelen szerződés melléklete (1.-2. számú melléklet) tartalmazza.

A Szerződő Felek megállapítják annak tényét, hogy a használatba adott járóbeteg szakellátásra igénybe vett épület nem önálló helyrajzi szám alatt nyilvántartott ingatlan, hanem egy helyrajzi szám alatt került nyilvántartásba vételre az ingatlannyilvántartás szerint ~~a~~ (körmendi 1781/3 hrsz.). Mindennek oka az, hogy korábban nem merült fel olyan ok, ami miatt az önálló ingatlanként való kialakítás szükségessége előállhatott volna.

A Használatba vevő kijelenti, hogy e szerződés hatályba lépésétől számított 90 napon belül kezdeményezi a használatba vett épület önálló ingatlanként vagy önálló alrészletként való kialakítását, és az erre irányuló eljárást –saját költségére - lefolytatja, amennyiben az eljárásban részt vevő hatóságok állásfoglalása alapján van lehetőség a használatba vett épület önálló ingatlanként vagy alrészletként való kialakítására. Ennek elmaradásának okául kizárólag az érintett hatóságoknak a megosztás kizártságára vonatkozó írásbeli állásfoglalása szolgálhat. Az írásbeli állásfoglalást a Használatba vevőnek a 90 napos határidőn belül kötelessége alátámasztani a Használatba adó felé. A jelen pont be nem tartása esetén a Felek megállapodnak abban, hogy a Használatba adó a Használatba vevő költségére elvégeztetheti a használatba vett épület önálló ingatlanként vagy önálló alrészletként való kialakítását.

A használatba vett épület önálló ingatlanként vagy alrészletként való kialakításához a Használatba adó és az ÁEEK, mint tulajdonosi joggyakorló e szerződés megkötésével –aláírásával – hozzájárulását adja.

Amennyiben az ingatlannyilvántartásban a használatba vett épület önálló ingatlanként vagy alrészletként való kialakítása megvalósul, az nem eredményezi e szerződés módosítását, így a használatba vett épület önálló ingatlanként vagy alrészletként való ingatlannyilvántartási bejegyzés tényéről a Használatba vevő egyoldalú nyilatkozattal tájékoztatja a Használatba adót és az ÁEEK-t, mint tulajdonosi joggyakorlót, csatolva a tájékoztatáshoz az önálló ingatlanként vagy alrészletként létrejött ingatlan tulajdoni lapját.

A Szerződő Felek megállapodnak abban, hogy a Használatba vevőt e szerződés hatálybalépését követően esedékes birtokbaadástól megilletik a szerződésben meghatározott jogok, és terhelik a szerződésben meghatározott kötelezettségek. A Szerződő felek megállapodnak abban, hogy a Használatba adó e szerződés hatálybalépését követően esedékes birtokbaadásig kiüríti a használatba adandó épületet, ide nem értve a tüdőgondozásnak helyt adó épületrészt. A szerződő felek megállapodnak abban, hogy a Használatba adó a használatba adott épületet és földrészletet legkésőbb e szerződés hatályba lépésétől számított 60 napon belül a Használatba vevő birtokába adja. A birtokba bocsátásról a Felek jegyzőkönyvet vesznek fel, mely a jelen megállapodás függelékét képezi.

A használatba adás térítésmentesen történik az alábbi közfeladat ellátása céljából:

A Használatba vevő által biztosított egészségügyi alapellátások közül a felnőtt háziorvosi és felnőtt fogorvosi szakrendelések helyszínének áthelyezése, valamint a gyermek háziorvosi, a gyermekfogorvosi szolgálatok és a védőnői szolgálatok helyszínének áthelyezése a járóbeteg szakrendelőként funkcionáló épületrészébe azzal, hogy mindezt a Használatba vevő kizárólag pályázati forrás, adott esetben pályázati forrás kiegészítése esetén tudja megvalósítani, előreláthatólag több ütemben.

Az áthelyezéssel Körmenden az egészségügyi alapellátás és szakosított ellátás egy helyszínen való elérhetőségét biztosítják a Szerződő Felek a lakosság részére, koncentráltabb feladatellátás és elérhetőség révén javítva ezzel a lakosság egészségügyi ellátásának feltételeit.

Felek rögzítik, hogy a használatba vevő helyi önkormányzat, mely e szerződés tekintetében közfeladatot ellátó, nem központi költségvetési szervnek minősül. Körmend város Önkormányzata a Nemzeti vagyonról szóló 2011. évi CXCVI. törvény (továbbiakban Nvt) 3. § (1) 1. a) pontja alapján átlátható szervezetnek minősül.

* 1. A Használatba adó szavatolja a használatba adott vagyontárgy per-, teher- és igénymentességét azzal, hogy a szerződéskötéskor a körmendi 1781/3 ~~hrsz-ú~~ helyrajzi számú ingatlan egészét terheli a használatba adó javára bejegyzett vagyonkezelői jog.
  2. A Felek rögzítik, hogy amennyiben a közös használatú helyiség, vagy a közös használatban lévő terület (pl. parkoló) fenntartásával kapcsolatosan esetlegesen költség, vagy felújítási karbantartási igény merül fel, akkor azt külön megállapodással a Használatba vevő és a Használatba adó rendezi.

**2. A szerződés időtartama**

Felek jelen szerződést a Preambulumban rögzített időponttól kezdődő hatálybalépéssel határozatlan időtartamra kötik meg egymással.

**3. A Használatba vevő jogai és kötelezettségei**

# 3.1. A Használatba vevő a szerződés 1. pontjában körülírt közfeladata ellátásához használatába adott állami vagyont a közfeladata (egészségügyi alapellátás biztosítása) teljesítése érdekében, a vagyon rendeltetésének, jelen szerződésnek, továbbá a rendes gazdálkodás szabályainak megfelelően, a közvagyont használó személytől elvárható gondossággal jogosult birtokolni, használni, hasznait szedni.

3.2. A Használatba vevő kijelenti, hogy a használatba adott vagyont a mindenkori felnőtt és gyermek háziorvosok, felnőtt –és gyermek fogorvosok (továbbiakban: egészségügyi szolgáltatók), valamint a védőnői szolgálatmindenkori működtetője egészségügyi szolgáltatás céljára használatba kívánja adni. Az előző pontban körülírt egészségügyi szolgáltatók és a védőnői szolgálat részére történő használatba adáshoz a Használatba adó és az ÁEEK e szerződés aláírásával hozzájárul. Amennyiben változna a háziorvosi, fogorvosi, védőnői szolgáltató személye, vagy más okból módosítani kell a feladatokat ellátókkal kötött szerződéseket, úgy a módosítást a Használatba vevő a későbbiek során is a Használatba adó és az ÁEEK előzetes hozzájárulása nélkül eszközölheti, az e szerződésben előírtak megtartása mellett.

3.3. Amennyiben a Használatba vevő a használatba adott bármely vagyonelem vonatkozásában nem vagy nem kizárólag a jelen szerződés szerinti közfeladat ellátása céljából kíván hasznosításra irányuló szerződést kötni, a megállapodás megkötését megelőzően köteles beszerezni a Használatba adó előzetes, írásbeli engedélyét. A Használatba adó a kérelem kézhezvételét követő 30 (harminc) napon belül írásban nyilatkozik – az Nvt., a Vtv., a Vhr. és az egyéb vonatkozó jogszabályok rendelkezései alapján – az engedély megadásáról vagy a kérelem elutasításáról, amely határidőbe az esetleges hiánypótlás időtartama nem számít bele.

Amennyiben a kérelemben foglaltakról a Használatba adó a kézhezvételt követő 30 napon belül nem nyilatkozik, abban az esetben a kérelemben foglaltakhoz a hozzájárulását megadottnak kell tekinteni.

# 3.4. A Használatba vevő a hasznosításhoz, annak kifejezett céljához kötődően hozzájárulását adhatja gazdasági társaság, alapítvány, stb. székhelyének, telephelyének a használatba vett vagyontárgy telephelyre történő bejegyeztetéséhez akár székhely-, akár telephelyként, amennyiben annak tevékenysége nem összeférhetetlen a használatba vett vagyontárgyban folyó egészségügyi tevékenységgel, illetve nem ütközik jogszabály előírásába. A használat jogcímének megszűnésével a székhely, telephely bejegyzését töröltetni kell, ennek kötelezettségére a Használatba vevő köteles írásban felhívni a vele szerződő fél figyelmét.

3.5. A Használatba vevő nem jogosult a használatába adott vagyon elidegenítésére, földhasználati joggal, haszonélvezeti joggal, szolgalommal vagy más dologi joggal való megterhelésére, valamint a használatába adott vagyon biztosítékul adására, gazdasági társaságba apportálására. A Használatba vevő a használati jogát harmadik személyre nem ruházhatja át és nem terhelheti meg, ide nem értve a 3.2. pontban írtakat. Ezen tilalom megszegése jelen szerződés vonatkozásában lényeges kötelezettségszegésnek minősül.

# 3.6. A Használatba vevő köteles a használatába adott vagyonnal összefüggő terheket viselni, a vagyon értékét megőrizni, állagának megóvásáról, jó karban tartásáról, működtetéséről gondoskodni, a szükséges karbantartási munkákat elvégezni, elvégeztetni.

Felújítási és átalakítási munkálatok esetén a Használatba vevő köteles előzetesen a Használatba adó engedélyét beszerezni a tervezett felújítások, átalakítások előtt azzal, hogy megegyezés hiányában a felújítások, átalakítások költségeit a Használatba vevő viseli.

3.7. A Használatba vevő a használatába adott bármely vagyonelem használatának átengedéséből esetlegesen származó bevételt a Használatba vevő elsősorban a közfeladata ellátására, továbbá a használatába adott vagyon állag-és értékmegőrzésére, fenntartására fordítja.

3.8. A Használatba vevő felelős minden olyan kárért, amely a rendeltetésellenes vagy szerződésellenes használat következménye. A Használatba vevő köteles a vagyont fenyegető veszélyről és beállott kárról haladéktalanul értesíteni a Használatba adót és az ÁEEK-et, figyelemmel az állami vagyonnal való gazdálkodásról szóló 254/2007. (X. 4.) Korm. rendelet (továbbiakban: Vhr.) 9. § (4) bekezdésében foglaltakra. Ezen kötelezettség elmulasztása jelen szerződés vonatkozásában lényeges kötelezettségszegésnek minősül.

3.9. Ha a Használatba vevő az ingatlant harmadik személy használatába adja –lásd a szerződés 3.2. pontja - az erre vonatkozó szerződésben köteles kikötni a harmadik személy kárfelelősségét. Ha harmadik személy használó a vagyonban kárt okoz, a Használatba vevő köteles az okozott kárt megtéríttetni, vagy a károkozás előtti állapot helyreállítását követelni, de a Használatba vevő a használó magatartásáért ez esetben is, mint sajátjáért felel. E rendelkezés értelmében a Használatba adó követelheti, hogy a használó károkozását a Használatba vevő állítsa helyre.

3.10. A használatba adott vagyonnal összefüggő közterhek és az üzemeltetési költségek viselése, közüzemi díjak megfizetése a Használatba vevőt terhelik a jelen szerződés hatálybalépésének napjától kezdődően. A közüzemi szerződéseket a Használatba vevő köteles saját nevére átíratni ott, ahol az önálló közüzemi fogyasztási és mérési lehetőség biztosított. A közüzemi fogyasztási mérési helyek kiépíttetése – ahol erre műszakilag megoldás létezik – a Használatba vevő kötelessége. A Felek együttes megállapítása alapján, amennyiben valamely közüzemi szolgáltatás esetén műszakilag bármely fogyasztás külön mérése lehetetlen vagy aránytalanul nagy költséggel járna**,** úgy külön megállapodással -a költségek megosztása vonatkozásában - a jelen szerződés hatálybalépésének napját követő 60 napon belül ezt rögzítik. Ezen megállapodás a jelen szerződés függelékét képezi (2. számú függelék).

3.11. A Használatba vevő köteles a használatába adott vagyonra vagyon-, tűz és elemi kár elleni biztosítást, továbbá amennyiben az a vagyon védelme érdekében szükséges, további kiegészítő biztosítást kötni a jelen megállapodás hatálybalépésének napjától. A Használatba vevő köteles a használatába adott vagyon működtetésére vonatkozó tevékenység végzésével (egészségügyi alapellátás) kapcsolatban esetlegesen felmerülő károk ellen felelősségbiztosítást kötni. Felek megállapodnak abban, hogy a Használatba vevő a fenti biztosításokat saját költségére és felelősségére köteles megkötni.

3.12. A Használatba vevőnek felróható vagyonvesztés esetén a Használatba vevőt pótlási kötelezettség terheli, amelynek mértékére és határidejére vonatkozóan a Felek külön állapodnak meg.

3.13. A Használatba vevő köteles a használatába adott vagyonra vonatkozó jogszabályokat, szabványokat, hatósági, szakhatósági és műszaki előírásokat, valamint az állagmegóvási, környezetvédelmi, kulturális örökségvédelemi előírásokat betartani, illetve a vagyon hasznosítása esetén a használójával betartatni, a használatból eredő minden esetben.

3.14. A Használatba adó és az ÁEEK bármikor jogosult tulajdonosi ellenőrzést tartani a használatba adott vagyon vonatkozásában, az ott folyó tevékenység (egészségügyi alapellátás) zavarása nélkül, előre egyeztetetten. A Használatba vevő köteles tűrni, hogy az őt megillető jogok gyakorlását, a használatba adott vagyon kezelésének célszerűségét és szabályszerűségét a Használatba adó és az ÁEEK ellenőrizze.

**4. A Használatba adó és az** **ÁEEK jogai és kötelezettségei**

4.1. A Használatba adó és az ÁEEK szavatolja, hogy harmadik személynek nincs olyan joga, ami a Használatba vevő használati jogát bármely módon korlátozná, kivéve az ingatlan-nyilvántartásba bejegyzett jogokat. A szerződő felek megállapítják, hogy a szerződéskötéskor a használatba adott vagyon tekintetében a Használatba adót megillető vagyonkezelési jog van bejegyezve az ingatlannyilvántartásban.

4.2. A Használatba vevő és az ÁEEK együttesen és külön-külön is jogosultak ellenőrizni a használatot, követelni a rendeltetésellenes vagy szerződésellenes használat megszüntetését, továbbá az ilyen használatból eredő kár megtérítését. Amennyiben a Használatba vevő a rendeltetésellenes vagy szerződésellenes, illetve jogszabályellenes magatartást a felszólítás kézhezvételét követően is tovább folytatja, az jelen szerződés vonatkozásában lényeges kötelezettségszegésnek minősül.

4.3 A Használatba adó a közüzemi és biztosítási szerződések megkötéséhez szükséges nyilatkozatokat szükség esetén, a Használatba vevő kérésére köteles megadni.

* 1. A Használatba adó és az ÁEEK csak a Használatba vevővel kötött megállapodás mentén és csak az egészségügyi ellátáshoz kapcsolódóan adja a használatba adott vagyontárgyat más nem kizárólagos használatába, birtokába, a Használatba vevő által a használatba adott vagyon tekintetében végzett tevékenységére, mint közfeladatra való tekintettel (egészségügyi alapellátás biztosítása).
  2. A Használatba vevő által vállalt üzemeltetési költségek, valamint azon közüzemi díjak megfizetésének elmaradása esetén, melyeket nem közvetlenül a szolgáltatónak fizet a használatba vevő, haladéktalanul intézkedik a Használatba adó a megtérítés iránt.

**5. Ingó vagyonelemek használatára vonatkozó speciális szabályok**

Az ingó vagyonelemekre az 1-4. pontban leírtak az alábbi eltéréssel irányadóak:

A Használatba vevő a használatába adott, de már nem működőképes vagy nem hasznosítható ingó vagyontárgyakat átadja a Használatba adónak vagy a Használatba adóval kötendő megállapodás mentén értékesítheti, esetlegesen elajándékozhatja azokat.

**6. Kapcsolattartás**

A Használatba adó részéről:   
  
Markusovszky Egyetemi Oktatókórház

Máté Péter Műszaki Osztályvezető

A Használatba vevő részéről:

Körmend város Önkormányzata

Dr. Stepics Anita jegyző

9900 Körmend, Szabadság tér 7.

94/592-928

[titkarsag@kormend.hu](mailto:titkarsag@kormend.hu)

kormendjegyzoje@kormend.hu

ÁEEK:

**7. A szerződés megszűnése, felmondás**

7.1.Jelen szerződést a felek közös megegyezéssel megszüntethetik. A Szerződő Feleket megilleti a rendkívüli és azonnali hatályú felmondás joga arra az esetre, ha bármelyik fél jelen szerződésben foglalt kötelezettségét szándékosan és súlyosan megsérti.

A Használatba adó részéről rendkívüli és azonnali hatályú felmondási ok különösen:

* ha a Használatba vevő a használatba adott vagyonban kárt okoz, vagy magatartása közvetlenül károkozással fenyeget,
* a használatba adott vagyon értékében a Használatba vevőnek felróható okból lényeges csökkenés következik be,
* ha a használatba adott ingatlan már nem arra a célra funkcionál, amelyre tekintettel a használatba adás megtörtént, vagy ha a Használatba vevő a használatba adó hozzájárulása nélkül a preambulumban leírtakhoz képest más –üzleti hasznot hajtó – tevékenységre is hasznosítja a használatba adott ingatlant,
* ha a Használatba vevő a közüzemi vagy egyéb, a jelen megállapodással vállalt fizetési kötelezettségének felszólítás ellenére 30 napon túl sem tesz eleget.

Jelen szerződéstől a Használatba Vevő elállhat abban az esetben, ha nem nyer pályázati forrásból támogatást a preambulumban leírt cél megvalósítására. Az elállás a szerződést felbontja.

Felek jelen szerződést közös megegyezéssel írásban módosíthatják.

7.3. Jeleni szerződés megszűnése esetén a Használatba vevő köteles a hatályos jogszabályok alapján az állami vagyonnal leltár szerint elszámolni a Használatba adó és az ÁEEK felé, és azt a Használatba adó birtokába visszaadni a jelen szerződés megszűnését követő legkésőbb 60. napon belül.

**8. Egyéb rendelkezések**

8.1.Felek jelen szerződéssel kapcsolatos kötelezettségeik teljesítése során elvárható gondossággal, jóhiszeműen együttműködnek. A Felek a szerződés teljesítése során felmerülő vitás kérdésekben kötelesek megkísérelni az egyezségkötést. Egyezség esetén Felek – a jogszabályokban foglalt feltételek betartásával – a szerződést közös megegyezéssel módosíthatják. A Felek megállapodnak abban, hogy az egyezségkötésre irányuló tárgyalások eredménytelensége esetén a jelen szerződésből eredő jogvitákra vonatkozóan kikötik a pertárgy értékétől függően a Szombathelyi Járásbíróság, vagy a Szombathelyi Törvényszék illetékességét.

8.2.A Használatba vevő kijelenti, hogy jogosult jelen szerződés megkötésére. A Használatba vevő kijelenti továbbá, hogy amennyiben vele szemben valamely kizáró feltétel jelen szerződés időbeli hatálya alatt merül fel, arról haladéktalanul, írásban értesíti a Használatba adót és az ÁEEK-et.

8.3. Jelen szerződéssel kapcsolatban felmerülő költségeket és kiadásokat az a Fél viseli, amelyik Fél érdekkörében a költség vagy kiadás felmerült. A Használatba vevő kötelessége jelezni azt, amennyiben olyan költség felmerülésére kerül sor nála, melyet a Használatba adó köteles viselni.

8.4. Jelen szerződésben nem szabályozott kérdésekben a mindenkor hatályos, vonatkozó jogszabályok, így különösen a nemzeti vagyonról szóló 2011. évi CXCVI. törvény (Ntv.), az állami vagyonról szóló törvény, és végrehajtási rendelete, az államháztartásról szóló törvény (Áht.), és végrehajtási rendelete a számvitelről szóló törvény, a Ptk., a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény rendelkezéseit kell alkalmazni.

8.5. Amennyiben jelen szerződés bármely rendelkezésének érvénytelenségét utóbb a bíróság megállapítaná, az nem érinti a szerződés egyéb rendelkezéseinek érvényességét, kivéve, ha a Felek az érintett rendelkezések nélkül a jelen szerződést nem kötötték volna meg. A Felek jóhiszeműen kötelesek együttműködni annak érdekében, hogy az ilyen rendelkezést mindkét Fél számára elfogadható, érvényes rendelkezéssel módosítsák.

8.6. A Használatba vevő kijelenti,hogy a Ntv. 3. § (1) bekezdés 1. a) pontja szerinti szervezetnek minősül.

8.7. A Felek kölcsönös kötelezettséget vállalnak arra, hogy a jelen szerződéssel összefüggésben a másik félről tudomásukra jutott minden üzleti és egyéb adatot, információt titoktartási kötelezettségük betartásával kezelnek, ezen adatokat és információkat − a közpénzek felhasználásával, a köztulajdon használatának nyilvánosságával, átláthatóbbá tételével és ellenőrzésének bővítésével összefüggő egyes törvények módosításáról szóló 2003. évi XXIV. törvényben szabályozott kivételekkel − harmadik személyek számára a másik Fél kifejezett, előzetes hozzájárulásának hiányában semmilyen formában nem teszik hozzáférhetővé.

8.8. Felek megállapodnak, hogy jelen szerződés azon a napon lép hatályba, amikor Használatba vevő értesítést kap a TOP 4.1.1.-15. kódszámú, „Egészségügyi alapellátás infrastrukturális fejlesztése” című pályázati felhívásra benyújtott pályázatának kiíró általi támogatásáról. Erről a Használatba adót haladéktalanul, de legkésőbb 3 napon belül értesíteni köteles a Használatba vevő.

8.9. Jelen szerződés elválaszthatatlan részét képezik az alábbi mellékletek, függelékek:

**1. számú:**Vagyonelemenkénti kimutatás a Használatba vevő használatába adott ingatlan vagyonelemről

**2. számú:**Vagyonelemenkénti kimutatás a Használatba vevő használatába adott ingó vagyonelemekről

**3. számú:** Bajkai Gábor építészmérnök által készített helyszínrajz a használatba adott ingatlan használati megosztásáról

**4. számú:** Helyszínrajz

valamint a megállapodásban jelzett függelékek

Jelen szerződés 7 eredeti példányban készült, amelyből 3 példány a Használatba Vevőt, 3 példány a Használatba adót, 1 példány az ÁEEK-t illeti meg.

A Felek a jelen szerződést elolvasás és közös értelmezés után, mint akaratukkal mindenben megegyezőt jóváhagyólag írták alá és egyidejűleg minden oldalát kézjegyükkel látták el.

|  |  |
| --- | --- |
| Használatba adó részéről:  Szombathely, 2016.  ………………………………..…  Dr. Nagy Lajos igazgató | Használatba vevő részéről:  Körmend, 2016.  …………………………..………………  Bebes István polgármester |
| ………………………….…………  Csuka Lajosné  pénzügyi ellenjegyző | …………………………..………………  Némethné Simon Mária pénzügyi ellenjegyző |

|  |
| --- |
| ÁEEK részéről:  Budapest, 2016.  ………………………………..………….  tulajdonosi joggyakorló |
| ………………………….……………  pénzügyi ellenjegyző |